
A J1456+5048 jelű röntgenkvazár és a hozzá hasonló források vizsgála

Dolgozatunkban a J1456+5048 jelű röntgenkvazár vizsgálatával és a hozzá hasonló források felkutatásával foglalkoztunk. A kiinduló forrás érdekessége, hogy ennél a koordinátánál (R.A.: 14h 56m, DE.: 50° 48’) három objektum fedezhető fel egymáshoz nagyon közel. Mivel a korai égboltfelmérések felbontása gyenge volt (ROSAT, Green Bank), ezért nem tudták elkülöníteni őket egymástól. A NED (NASA/IPAC Extragalactic Database) segítségével olyan publikációk és katalógusok után kutattunk, amelyekben az általunk vizsgált forrásokról használható adatok álltak a rendelkezésünkre. A mérési eredmények összegyűjtése után sikerült a három különböző pontforrásra vonatkozó adatokat elkülönítenünk egymástól, így megoldhatóvá vált a beazonosításuk. Munkánk során találtunk olyan cikkeket, amelyekbe tévesen kerültek bele a források adatai, és ezek közül eggyel részletesen foglalkoztunk. Felvetődtek további fontos kérdések is: vajon milyen kapcsolatban állhatnak egymással ezek az objektumok, illetve hány ehhez hasonló forrás található még, amelyek hasonló okok miatt esetleg tévesen kerültek bele az adatbázisokba? Ezen kérdéseket a dolgozatban igyekszünk megválaszolni.



